
Kamrai tachycardia abláción átesett betegek egyéves összmortalitásának predikciója gépi tanulás segítségével

Bevezetés: A különböző ritmuszavarok kezelésében alkalmazott katéteres abláció számos esetben kedvezően befolyásolja a rövid és hosszú távú kimenetelt. Azonban a monomorf kamrai tachycardia (VT) miatti abláción átesett betegek körében továbbra is magas halálozási ráta figyelhető meg. Ezen betegek gépi tanulás alapú rizikóstratifikációja lehetővé tenné az
utánkövetés optimalizálását, mely hozzájárulhat a mortalitás csökkentéséhez.
Célkitűzés: Célunk egy olyan gépi tanulás alapú rizikóbecslő rendszer létrehozása volt, mely
a VT abláción áteső betegekben megbízhatóan prediktálja az 1 éves összmortalitást.
Módszerek: Vizsgálatunkba 272 beteget vontunk be, akik 2005-19 között tartós monomorf VT abláción estek át a Városmajori Szív- és Érgyógyászati Klinikán. A betegek demográfiai,anamnesztikus és ablációs adatait, illetve az ablációt megelőző echokardiográfiás és labor vizsgálatok leleteit retrospektíven dolgoztuk fel. Ezen adatokat bementi változóként felhasználva különféle felügyelt gépi tanulási modelleket tanítottunk és értékeltünk 5-szörös keresztvalidációval. Az egyes modellek teljesítményét a ROC göbe alatti területtel (AUC) számszerűsítettük. Végezetül a legjobb
teljesítményt nyújtó modellünkkel számított Shapley-értékek alapján meghatároztuk az összmortalitás legfontosabb prediktorait.
Eredmények: A vizsgált betegcsoportban 59 (22%) beteg hunyt el az 1 éves utánkövetési idõszak alatt. Az általunk
tanított és értékelt gépi tanulási modellek közül a random forest prediktálta a legnagyobb hatékonysággal az 1 éves összmortalitást [AUC: 0,73 (0,68-0,78)]. Továbbá ez a modell szignifikánsabb jobb teljesítményt mutatott a hagyományos
statisztikán alapuló I-VT [AUC: 0,63 (0,55-0,70) vs. 0,73 (0,68-0,78), p<0,001] és PAINESD [AUC: 0,63 (0,55-0,71) vs. 0,73 (0,68-0,78), p=0,009] rizikóbecslõ pontrendszerekhez képest. Az összmortalitás legfontosabb prediktorai az E hullám decelerációs idő, a kardiális reszinkronizációs terápia, az életkor, az elektromos vihar és halmozott implantálható kardioverter-defibrillátor terápia, illetve a hemoglobin koncentráció voltak.
Következtetések: Az általunk létrehozott gépi tanulás alapú rizikóbecslő rendszer nagy pontosággal prediktálta a VT abláción átesett betegek 1 éves összmortalitását. Így a rendszerünk lehetővé teszi a szorosabb kontrollt igénylő, magasabb rizikójú páciensek azonosítását, ami hozzájárulhat a mortalitás csökkentéséhez.



